b'\n_START_ARTICLE_\nSchutzwallmedaljen\n_START_SECTION_\nF\xc3\xb8rste runde\n_START_PARAGRAPH_\nMedaljen ble innstiftet 2. august 1939 av Adolf Hitler for \xc3\xa5 hedre de personer som utformet og bygde Vestvollen langs Tysklands vestre grense (bunkere, kanoner m.m), samt de soldater som tjenestegjorde ved denne forsvarslinjen f\xc3\xb8r mai 1940. Arbeidsoppgavene til mottakerne symboliseres p\xc3\xa5 medaljen med et sverd som er krysset av en spade. Medaljen ble i denne perioden laget i buntmetall._NEWLINE_Det var Organisation Todt som sto bak byggingen av Tysklands forsvarslinjer. Medaljen ble f\xc3\xb8rst utdelt til lederen av organisasjonen, Fritz Todt, 23. november 1939 av Hitler personlig. Samme dag ble medaljen ogs\xc3\xa5 gitt til generaloberst Erwin von Witzleben, general Karl Kitzinger, generall\xc3\xb8ytnant Alfred Jacob, leder for Riksarbeidstjenesten Konstantin Hierl, og Reichsleiter i NSDAP, Robert Ley. Dagen etter ble de f\xc3\xb8rste medaljene utdelt til arbeiderne, og det var Todt selv som delte de ut. Medaljen ble sist utdelt i f\xc3\xb8rste runde 31. januar 1941, og da var totalt 622\xc2\xa0064 blitt utdelt til da.\n_START_SECTION_\nAndre runde\n_START_PARAGRAPH_\nEttersom andre verdenskrig utviklet seg slik at Tysklands grenser nok en gang ble truet i 1944, ble en stor styrke med mannskaper (soldater og arbeidere) mobilisert for \xc3\xa5 lage \xc2\xabAtlanterhavsvollen\xc2\xbb i Frankrike. Det ble derfor satt igang en produksjonsrunde nummer to av medaljer til de som deltok i dette arbeidet. Disse ble laget i sink grunnet metallmangel.\n_START_SECTION_\nMedalje\n_START_PARAGRAPH_\nMedaljen er ovalt utformet med tilh\xc3\xb8rende oransje og hvitt medaljeb\xc3\xa5nd. P\xc3\xa5 advers vises det tredje rikes riksv\xc3\xa5pen. Under \xc3\xb8rnen ses en spade som krysses av et sverd. Disse er plassert over det som skal v\xc3\xa6re en tysk bunker/armert stilling. Rundt medaljens kanter er det eikel\xc3\xb8v. Medaljens revers har eikel\xc3\xb8v langs kanten, og teksten: \xc2\xabF\xc3\xbcr Arbeit Zum Schutze Deutschlands\xc2\xbb (For arbeid for \xc3\xa5 beskytte Tyskland).\n_START_SECTION_\nB\xc3\xa5nd\n_START_PARAGRAPH_\nB\xc3\xa5ndet er sandfarget og er 30 mm bredt med en 18 mm sandfarget stripe i midten, flankert av to hvite 4,5 mm striper, og to 1,5 mm sandfargede striper ytterst. Det er flere typer kopib\xc3\xa5nd p\xc3\xa5 markedet, men de fleste har normalt ikke disse m\xc3\xa5lene, og har en m\xc3\xb8rkere farge. Medaljer med kopib\xc3\xa5nd er mer vanlige enn med originale b\xc3\xa5nd. De fleste (om ikke alle) kopib\xc3\xa5nd lyser i UV-lys, og kan avsl\xc3\xb8res slik.'